Coba ceritain soal Yesus Kristus dalam bahasa banjar

Yesus Kristus atawa Yesus urang Nazaret (Bétléhém, c. 7 SM-2 SM — Yerusalém, Paskah 26-31 M) adalah Tuhan wan Mesias (Almasih), juru salamat gasan sabarataan umat manusia, nang manabus umat manusia tumatan dosa. Bubuhannya ba’ibadah di garéja wan Kitab Suci ampun bubuhannya adalah Alkitab. Murid-murid Yesus Kristus panambaiyannya dikiyau Kerestén (Kristen) di Antiokia (Kisah Para Rasul 11:26).

Umat Kerestén parcaya bahuwa Yésus adalah Mésias nang dinubuatakan dalam Parjanjian Lawas (atawa Kitab suci Yahudi). Kakeresténan adalah monoteisme, nang parcaya lawan talu ikung peribadi (sacara teknis dalam bahasa Yunani hypostasis) Tuhan atawa Tritunggal. Tritunggal ditagasi pamulaannya wayah Konsili Nicea Panambaiyan (325) nang dihimpun ulih Kaisar Rumawi Konstantin I.

Urang nang mamagut agama Kerestén parcaya bahuwa Yesus Kristus atawa Isa Almasih adalah Tuhan wan Juru salamatnya, awan jua mamingkut ajaran nang dipadahahakan Yesus Kristus. Yesus Kristus diyakini sabagai pandiri jamaah (geréja) wan pamimpin garéja nang abadi (Injil Matius 18: 18-19)

Agama Kerestén bamula tumatan pangajaran Yesus Kristus sabagai tatuha utama agama naini. Yesus diranakakan di kuta Betlehem nang baandak di banua Palestina sakitar tahun 4-8 SM, wayah pamarintahan raja Herodes. Umat Keresten parcaya bahua Yesus diranakakan matan rahim bibinian dara, Maria, nang ditiananakan ulih Roh Kudus. Tumatan umur tiga puluh tahun, salawas tiga tahun Yesus bahutbah wan ma’ulah mukjizat lawan banyak urang, ba’imbaiyan wan duawalas ikung rasulnya. Yesus nang samagin dipinandui tagal dimuari ulih bubuhan Farisi, nang limbah itu bakomplot handak manyalibakan Yesus. Yesus wapat disalib di umur 33 tahun, tapi imbah itu ujah panganut agama Kerestén, Sidin bangkit matan kubur batarus naik ka surga.

Imbah wapatnya Yesus Kristus itu pang, rasul-rasul batumat mandakwahakan ajaran Yesus ka mana-mana, nang manjadi hasilnya, jamaah panambayan Kerestén, sajumlah bangsa tiga ribu ikung, dibaptis. Tagal, di masa-masa pamulaan tumbuhnya, agama Kerestén dirasa sabagai ancaman makanya am bubuhan Kerestén tatarusan disasahi wan dianiaya ulih pamarintah Rumawi wayah itu. Banyak bapa Garéja nang jadi korban kakajaman kakaisaran Rumawi manjadi martir, yaitu rila disiksa awan jua dihukum mati marga mampartahanakan imannya, nangkaya Santo Ignatius urang Antiokia nang dihukum mati dijadiakan makanan singa.